تیندوا چھپکلی

تیندوا چھپکلی (Leopard Gecko) ایک خوبصورت چھپکلی ہے جو پاکستان، افغانستان، ایران، بھارت اور نیپال کے پتھریلے اور خشک گھاس کے میدانوں میں پائی جاتی ہے۔ اس کا سائنسی نامEublepharis macularius ہے اور اس کا تعلق چھپکلیوں کی فیملیEublepharidae سے ہے۔ اس چھپکلی کو دنیا میں بہت سے لوگ پالتو جانور کے طور پر پالتے بھی ہیں اور خیال کیا جاتا ہے کہ یہ دنیا کی پالتو چھپکلیوں کی سب سے پہلی قسم ہے۔ اس کو تیندوا چھپکلی یا لیپرڈ گیکو اس لیے کہا جاتا ہے کیونکہ اس کے جسم پر تیندوے جیسے دھبے موجود ہوتے ہیں۔ یہ ایک چھوٹی جسامت کی چھپکلی ہے جس کی جسامت گھریلو چھپکلی سے تھوڑی سی بڑی ہوتی ہے۔ گھریلو چھپکلیوں کے برعکس یہ دیوار یا چھت پر چپک نہیں سکتیں۔ ان چھپکلیوں کے دانت ہر تین یا چار مہینوں کے بعد نئے نکل آتے ہیں۔ یہ ایک غیر زہریلی چھپکلی ہے جس میں زہر نہیں ہوتا۔تیندوا چھپکلی کی دم کافی موٹی ہوتی ہے جس میں اونٹ کی طرح یہ چربی محفوظ کی جا سکتی ہے۔ جب کبھی ان کو خوراک نہ ملے تو یہ دم میں محفوظ کی ہوئی چربی سے خوراک حاصل کرتی ہیں۔ ان کی دم بھی گھریلو چھپکلی کی طرح ٹوٹ جاتی ہے۔ یہ چھپکلی زیادہ تر رات کو باہر نکلتی ہے اور دن کے اوقات میں چھپی رہتی ہے۔پاکستان میں تیندوا چھپکلی گلگت بلتستان اور صوبہ بلوچستان کے کچھ انتہائی جنوبی علاقوں کے سوا باقی تمام ملک میں ملتی ہے۔ کچھ لوگ یہ سمجھتے ہیں کہ یہ بہت نایاب چھپکلی ہے جس کی مارکیٹ میں قیمت کروڑوں میں ہے۔ ایسے لوگ اکثر فراڈ کا شکار ہوجاتے ہیں کیونکہ یہ ایک عام چھپکلی ہے جس کی مارکیٹ میں زیادہ قیمت نہیں اور نہ اس کا استعمال کینسر کے علاج کی دواؤں میں ہوتا ہے۔